ดาวโจนส์ปิดพุ่ง 117 จุด รับข้อมูลเศรษฐกิจสหรัฐฯสดใส
ดัชนีดาวโจนส์ตลาดหุ้นนิวยอร์กปิดปรับตัวเพิ่มขึ้นเมื่อคืนนี้ (11 ส.ค.) เนื่องจากนักลงทุนซึมซับข้อมูลผลประกอบการที่ออกมาสดใส เช่นเดียวกับข้อมูลเศรษฐกิจ
12 ส.ค. 2559

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิด (11 ส.ค.) ที่ 18,613.52 จุด เพิ่มขึ้น 117.86 จุด หรือ 0.64%, ดัชนี NASDAQ ปิดที่ 5,228.40 จุด เพิ่มขึ้น 23.82 จุด หรือ 0.46% และดัชนี S&amp;P500 ปิดที่ 2,185.79 จุด เพิ่มขึ้น 10.30 จุด หรือ 0.47%
ดัชนีหุ้นกลับมาเคลื่อนไหวในแดนบวกเมื่อคืนนี้ หลังจากที่ปิดลบในการซื้อขายครั้งก่อนหน้านั้น เพราะได้รับแรงกดดันจากราคาน้ำมันดิบที่ร่วงลง โดยเมื่อคืนนี้ กระทรวงแรงงานสหรัฐเปิดเผยว่า จำนวนชาวอเมริกันที่ยื่นขอสวัสดิการว่างงานครั้งแรกลดลง 1,000 ราย สู่ระดับ 266,000 รายในสัปดาห์ที่สิ้นสุดวันที่ 6 ส.ค. บ่งชี้ว่าตลาดแรงงานยังคงแข็งแกร่ง
ทั้งนี้ จำนวนชาวอเมริกันที่ยื่นขอสวัสดิการว่างงานครั้งแรกอยู่ต่ำกว่า 300,000 ราย เป็นสัปดาห์ที่ 75 ติดต่อกันแล้ว นอกจากนี้ กระทรวงแรงงานสหรัฐยังได้เปิดเผยเช่นกันว่า ราคานำเข้าสินค้าในเดือนก.ค. ปรับตัวขึ้น 0.1% จากเดือนมิ.ย. ซึ่งเป็นการเพิ่มขึ้นติดต่อกันเป็นเดือนที่ 5 ขณะที่ราคาส่งออกเพิ่มขึ้น 0.2%
ขณะที่หุ้นเมซีส์ อิงค์ ห้างสรรพสินค้ารายใหญ่ของสหรัฐ ทะยานขึ้น 17.09% หลังผลประกอบการออกมาดีเกินคาดการณ์ ส่วนหุ้นอาลีบาบา ธุรกิจพาณิชย์ยักษ์ใหญ่ของจีน ปรับตัวเพิ่มขึ้น 5.08% รับผลประกอบการสดใสด้วยเช่นกัน